ΓΡΑΠΤΗ ΕΡΩΤΗΣΗ E-3133/97 υποβολή: Giuseppe Rauti (NI) προς την Επιτροπή (13 Οκτωβρίου 1997)

Θέμα: Καταπολέμηση της αμερικανικής ηγεμονίας στον ραδιοτηλεοπτικό τομέα

Το Ευρωπαϊκό Παρατηρητήριο του Οπτικοακουστικού Τομέα επιβεβαίωσε, δημοσιεύοντας τα τελευταία του στατιστικά στοιχεία, ότι οι ευρωπαϊκές επιχειρήσεις πραγματοποίησαν το 1996 σχεδόν 7 δισ. δολάρια πωλήσεων των «προϊόντων τους» στην Ευρώπη, ενώ οι ευρωπαίοι εξήγαγαν στις Ηνωμένες Πολιτείες προϊόντα αξίας μόνον 532 εκατομμυρίων δολαρίων. Η σχέση είναι, συνεπώς, 1 προς 12 υπέρ των Ηνωμένων Πολιτειών, όπως επισήμανε σε σχόλιό του ο Gilles Fontaine του Idate («Ευρωπαϊκού Ινστιτούτου Οπτικοακουστικών Μέσων και Τηλεπικοινωνιών).

Αυτό οφείλεται στο γεγονός ότι η ευρωπαϊκή οδηγία του 1989, η οποία προέβλεπε «ποσοστώσεις» για την προστασία της παραγωγής και της διάδοσης ευρωπαϊκών έργων, εφαρμόσθηκε από ελάχιστα έως καθόλου στις 15 χώρες της Ενωσης.

Αν η Ευρωπαϊκή Ενωση δεν αντιμετωπίσει το ζήτημα με νέες πρωτοβουλίες για την προστασία και την εκ νέου ώθηση του τομέα, τότε αναπόφευκτα θα παρακμάσει η ευρωπαϊκή ραδιοτηλεοπτική παραγωγή, και θα υπάρξουν σοβαρότατες συνέπειες όχι μόνον στον οικονομικό τομέα και την απασχόληση αλλά και επί της « πολιτιστικής κληρονονομιάς».

Ποιά κατάσταση επικρατεί στις διάφορες ευρωπαϊκές χώρες και ποιές σχετικές πρωτοβουλίες σκοπεύει να αναλάβει η Επιτροπή;

Απάντηση του κ. Oreja εξ ονόματος της Επιτροπής (11 Νοεμβρίου 1997)

Η οδηγία 89/552/ΕΟΚ του Συμβουλίου της 3ης Οκτωβρίου 1989 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων ((ΕΕ L 298 της 17.10.1989 )), στην οποία αναφέρεται το Αξιότιμο Μέλος του Κοινοβουλίου, θεσπίζει πράγματι στα άρθρα 4 και 5 μέτρα προώθησης της διανομής και της παραγωγής τηλεοπτικών προγραμμάτων στην Ευρώπη. Λαμβανομένων υπόψη των μέτρων αυτών, η εφαρμογή της οδηγίας στα κράτη μέλη πραγματοποιείται με ελαστικό τρόπο ((Άρθρο 4 της οδηγίας, «Τα κράτη μέλη μεριμνούν, κάθε φορά που αυτό είναι εφικτό και με κατάλληλα μέσα, ώστε οι ραδιοτηλεοπτικοί οργανισμοί να αφιερώνουν σε ευρωπαϊκά έργα (...) το μεγαλύτερο ποσοστό του χρόνου εκπομπής τους (...)» )), σύμφωνα με την θέληση του ευρωπαίου νομοθέτη ο οποίος τήρησε εν μέρει μόνο την πρόταση της Επιτροπής ((ΕΕ C 179 της 17.7.1986 )) στο σημείο αυτό.

Η Επιτροπή υπέβαλε δύο φορές, σύμφωνα με τη διάταξη του άρθρου 4 παράγραφος 3, έκθεση για την εφαρμογή των άρθρων 4 και 5 της οδηγίας ((Για τα έτη 1991-1992: έγγρ. COM (94) 57 τελικό, για τα έτη 1993-1994: έγγρ. COM (96) 302 τελικό )). Καταρτίζεται τρίτη έκθεση για το 1995-1996. Το Αξιότιμο Μέλος του Κοινοβουλίου θα μπορέσει να βρει στα έγγραφα αυτά τις πληροφορίες σχετικά με την εφαρμογή των διατάξεων αυτών της οδηγίας σε κάθε κράτος μέλος.

Εξάλλου, η Επιτροπή έλαβε νέες πρωτοβουλίες για την προώθηση των ευρωπαϊκών έργων ιδίως μέσω της προώθησης του προγράμματος MEDIA II ((Ευρωπαϊκά μέτρα για την ανάπτυξη της οπτικοακουστικής βιομηχανίας, 1996-2000. Οι αποφάσεις του Συμβουλίου 95/563/ΕΚ της 10.7.1995 και 95/564/ΕΚ της 22.12.1995 - ΕΕ L 321 της 30.12.1995, χορηγούν στο πρόγραμμα συνολικό προϋπολογισμό ύψους 310 εκατ. ECU )) και της πρότασης αναθεώρησης της οδηγίας του 1989 ((ΕΕ C 185 της 19.7.1995 και ΕΕ C 221 της 30.7.1996 )). Στην ουσία, η τελευταία αυτή πρωτοβουλία πρότεινε να εξαλειφθεί από το κείμενο του άρθρου 4 η φράση «κάθε φορά που αυτό είναι εφικτό» και να θεσπιστεί υποχρεωτική επένδυση σε θεματικά κανάλια για να εξασφαλισθεί η απαραίτητη ευελιξία. Ο κοινοτικός νομοθέτης δεν ακολούθησε την Επιτροπή στην πρότασή της και διατήρησε την ευελιξία που υπάρχει στην οδηγία του 1989 χωρίς να θεσπίσει την υποχρεωτική επένδυση που προαναφέρθηκε. Επίσης, η Επιτροπή πρότεινε ταμείο εγγυήσεων ((Ευρωπαϊκό ταμείο εγγυήσεων που αποσκοπεί στην ενθάρρυνση της κινηματογραφικής και τηλεοπτικής παραγωγής, πρόταση απόφασης του Συμβουλίου της 14.2.1995 - έγγρ. COM (95) 546 τελικό )) για το οποίο το Κοινοβούλιο εξέφερε ευνοϊκή γνώμη. Ωστόσο, αναμένεται ακόμη η ομόφωνη έγκριση του Συμβουλίου.

Μεταξύ των νέων πρωτοβουλιών, η Επιτροπή είναι σε φάση διαβούλευσης και ανάλυσης, ιδίως με το «Συνέδριο» του οπτικοακουστικού τομέα που θα διεξαχθεί στο Ηνωμένο Βασίλειο την άνοιξη του 1998, και με την ομάδα προβληματισμού ανωτάτου επιπέδου που συστάθηκε από τον Επίτροπο που είναι υπεύθυνος για τα πολιτιστικά θέματα και τον οπτικοακουστικό τομέα. Επίσης, θα υποβάλει κατά το 1998. Πράσινο Βιβλίο για τις πολιτιστικές πλευρές των νέων υπηρεσιών οπτικοακουστικού τομέα και πληροφόρησης σύμφωνα με τις σχετικές δεσμεύσεις που έχει αναλάβει. Εν τω μεταξύ, η Επιτροπή σκοπεύει να φροντίσει για την εφαρμογή των άρθρων 4 και 5 που προαναφέρθηκαν, λαμβάνοντας υπόψη την ευελιξία που θέλησε να υπάρχει ο νομοθέτης, να συνεχίσει το πρόγραμμα MEDIA II και να φροντίσει να εγκριθεί γρήγορα το ταμείο εγγυήσεων.